MDC Yozeya Zvisungo Zvakabuda neSADC 
MDC inotungamirirwa naVaTsvangirai, inoti haina kufara nezvakabuda pamusangano weSDAC neChina, asi MDC inotungamirirwa naVaMutambara in
MDC inotungamirwa naVaMorganTsvangirai, inoti haisi kufara zvachose nedanho rakatorwa nevatungamiri venyika dzemuSADC, pamusangano wavakaita muTanzania neChina. Vakuru ava vakabuda nezvisungo zvinotsigira kusarudzwa kwaVaMugabe muna 2002, vachiti sarudzo idzi dzakaitwa nenzira kwayo. Musangano uyu wakatiwo nyika dzemu SADC dzicharamba dzichishanda pamwe nehurumende yaVaMugabe, uye munyori mukuru weSADC, achashanyira Zimbabwe kuti anoongorora mamiriro akaita zvinhu. Musangano uyu wakatiwo Britain inofanirwa kuzadzisa zvayakavimbisa panyaya yekubatsira Zimbabwe mukubhadhara minda inenge yatorwa nehurumende. Mugwaro rakabuditswa pakupera kwemusangano uyu, SADC inoti nyika dzakatemera Zimbabwe zvirango, dzinofanirwa kubvisa zvirango izvi. Asi SADC hapana chayakataura pachena maererano nezve nyonga nyonga iri munyika, iyo inosanganisira kurohwa kwevanhu vanopikisa hutongi hwaVaMugabe. SADC yakadoma zvakare mutungamiri weSouth Africa, Va Thabo Mbeki, kuti vaite mutongi gava, pakuedza kugadzirisa matambudziko ezvematongerwo enyika ari muZimbabwe. Professor Eliphas Mukonoweshuro ndivo munyori anoona nezvekudyidzana nedzimwe nyika, uye vari chipangamazano chaVaTsvangirai. VaMukonoweshuro vanoti National Executive yeMDC, ichaita musangano neMugovera, kuti vazeye zvisungo zvakaitwa neSADC, pamwe nezve sarudzo dzemutungamiri wenyika Professor Mukonoweshuro vanopa pfungwa dzavo pane zvakabuda ku Tanzania muhurukuro yavaita nnemutori wenhau we Studio 7, Carole Gombakomba. Carole Gombakomba aita zvakare hurukuro naAmai Priscilla Misihairambwi Mushonga, mutevedzeri wemunyori muMDC inotungamirwa naVa Arthur Mutambara, kuti tinzwewo pfungwa dzavo, pane zvakabuda pamusangano weSADC nezuro. Dzimwe Nhau Kubva ku Studio7...